L-Għaxija ta' jum ta' Festa maqluba għall-Malti minn Oliver Friggieri Lam w ħelwa l-lejla w mingħajr żiffa, u sieket fuq is-soqfa w f'nofs il-ġonna jistrieħ il-qamar u mill-bogħ'd jurina ħiemda kull muntanja. O mħabba tiegħi it-toroq issa ħemdu w f' gallarija inemnem 'l hawn u 'l hinn id-dawl ta' lampa. Int rieqda, għax ħaddnitek nagħsa ħelwa fis-sikta ta' kamartek. U fi ħsiebek m'hu jkiddek xejn u anqas taf jew taħseb Liem ġerħa ftaħtli int fin-nofs ta' sidri. Int rieqda; lejn das-sema li hekk twajjeb narah mid-dehra ndur nagħti tislima u lin-natura antika kollha setgħa li għamlitni biex inbati. 'It-tama', qaltli, 'niċħadlek, anki t-tama, u b'xejn iżjed ma jleqqu ħbub għajnejk jekk mhux bil-biki.' Dal-jum kien festa w issa mit-tgawdija issib mistrieħ, u forsi qed tiftakar fil-ħolm, f'lil kemm illum għoġobt u f'oħra li għoġbuk; mhux fija, l-ebda tama m'għandi li nidħol jien fi ħsiebek. 'Mma nistaqsi kemm żmien fadalli ngħix w haw' fl-art nintefa' u ngħajjat kollni għadab. Jiem tal-biża' F'età daqshekk żagħżugħa. Qiegħed nisma' matul it-triq mhux bogħ'd, il-għanja wħidha minn tal-ħaddiern li jasal tard fl-għaxija minn fuq il-ferħ tal-jum lejn l-għorfa fqira. U b'qawwa 'l qalbi nħossha tingħafasli x'ħin naħseb kif fid-dinja kollox jgħaddi u lanqas dell ma jħalli wrajh. Hekk ħarab il-jum ta' festa u fuqu f'daqqa jiġi il-jum tal-ħidma u maż-żmien jinġarru ġrajjiet il-bniedem. U fejn huma l-ħsejjes ta' dawk il-ġnus ewliena2 Fejn hu l-isem tax-xjuħ kbar tagħna, u l-imperu qawwi ta' Ruma l-kbira, w l-armi u l-għagħa li ttarrax li dwiet tul l-artijiet u l-oċeanil Is-sliem u s-skiet isaltnu w kollox wieqaf fid-dinja w dwarhom xejn m'għadu jissemma. F'ħajti żagħżugħa meta l-jum ta' festa bil-ħerqa kont nistenna, hekk meta jgħaddi imnikket kont nitqalleb f'soddti mqajjem u tard bil-lejl, il-ġimgħa li kont nisma' fit-triq, qed tmut u qajla qajl titbiegħed, bħal dakinhar illum għafsitli qalbi.